Koji

Koji ahogy a kalandban megjelenik (a kép eredetileg Ibuki Satsuki művész munkája)

### Kaszt

Sárkányvadász

*"Azért lettem sárkányvadász, hogy megvédjem az embereket a szörnyektől. Tévedtem a szörnyek fajtája felől. De a célom ettől még nem változott." - Koji Ai-nak*

Koji nem játékos karakter a Henka no Rei világában. A személyét sok titok övezi - jelen pillanatban teljesen embernek tűnik, de Gawan Mo-val, az egyik ős sárkánnyal utazik, és a megmaradt három sárkányölő kard közül is a birtokában van egy. A képességeiről semmit nem tudni, de a sárkánnyal valószínűleg nagyon szoros a kapcsolata.

## Megjelenése

Koji magas, vonzó, sápadt fiatalember, akit könnyen fel lehet ismerni az állandóan magánál hordott, hatalmas sárkányölő kardról is. Fekete-fehér kimonót hord (kijelentésre is kerül, hogy olcsóbb, egyszerűbb ruhákat), sötét haját általában viszonylag rövidre vágja. A szemei átlagos, japán emberekre jellemzően sötétek, nincs olyan külső tulajdonsága, ami különleges származásra utalna... annak ellenére, hogy a történetben sosem mondják ki, valóban ember-e. Valószínűleg viszonylag nagy a fizikai ereje is - például könnyedén elbírta az eszméletlen Itoshit.

## Személyisége

Koji jelleméről nem tudunk sokat a történet alapján. Nojikóval kedvesen viselkedett, igyekezett megnyugtatni, és vigasztalni a lányt, amikor látszott, hogy felelősnek érzi magát a nekromanta falujában történtek miatt, és udvariasan viselkedett vele akkor is, mikor Itoshival kellett segítenie. Sokkal nyersebb ellenben Gawan Mo-val... láthatóan törődik vele, és kötődik hozzá, de probléma nélkül szólítja "vénembernek", és tesz csípős megjegyzéseket az irányában. Nojiko mellett megmutatja egy félénkebb oldalát is, például erősen zavarba jött, mikor ruhákat kellett vinnie a fürödni készülő lánynak.

## Története

Koji történetéről nagyon keveset tudunk, de az biztos, hogy az utolsó élő sárkányvadászok egyike. Ai említi, hogy a sárkányok kiirtották a fajtáját - Koji erre csak annyit felel, hogy annak idején azért lett sárkányvadász, hogy a szörnyektől védje az embereket, de tévedett azzal kapcsolatban, hogy kik is a szörnyek. Ismeretlen ideje együtt utazik Gawan Mo-val az Üvöltő Széllel, a négy őssárkány egyikével.

A történetben általában az ő oldalán is látni, de Sajorana szálán egyszer megjelenik úgy, hogy csak Gawan Mo üzenetét továbbítja - ekkor közli, hogy a mestere meg akarja állítani a Sajorana átkát okozó erős szellemet, és elmondja azt is, hogy a Fujira kell mennie, egy másik sárkányhoz, Akarammához, aki segíthet megtalálni a forrást, és talán megtörni magát az átkot is. Ő adja Sajoranának azt a tőrt is, amivel azonosíthatja magát a sárkány előtt, aki alapvetően gyűlöli az embereket, de nem egyezik bele, hogy vele is tartson az úton.

Később Nojikóék szálán látjuk ismét, ekkor megint Gawan Mo oldalán - ő segít a lánynak a sárkányhoz vinni Itoshit, aki meggyógyíthatja, Nojikóval magával pedig beszélget, ruhát visz neki, és kicsit meg is próbálja nyugtatni, amikor el kell mesélnie, min mentek keresztül.

Néhány héttel később megjelenik Gawan Mo-val együtt a yezoi szentélynél is, Kaenmaru halála után, és nekitámad Ai-nak, azt állítva, hogy további halálokat okoz majd, ha távozik a helyszínről, de nem tudja legyőzni a nőt - a harcnak végül a főnix vet véget, és Gawan Mo kérésére ezután elengedi Ai-t és Arashit.

## Egyéb

* A történetben eredetileg először Honshu-n tűnt fel, Akino, egy félsárkány történetszálán. Ez a szál viszont később lezárult, a végleges történetbe csak minimálisan játszott bele - például azt tudjuk, hogy Ai valóban legyőzött egy sárkányt.